चिरां , 5 डिसेम्बरःदासान्दि बि टि सि बिसायख'थिनि थाखाय राइजो - राजाफोरनि भट आदाय खालामनो थाखाय गुबुन गुबुन राजखान्थि दोलोफोरनि दैदेनगिरिफोरा मोनसेया गुबुन मोनसे बेरेखा दोलोनि हेंथायै बायदि बायदि रावजों सोंखारिनाय , बिबुंथिजों गाग्लोबनाय आरो हाद्रि बाला सारलायनायखौ नुनो आरो खोनानो मोनफ्लेबाय थादों । माब्लाबा मोनसे राजखान्थि दोलोखौ बदनाम खालामनो थाखाय माखासे नंथारै बाथ्राफोरखौबो राइजो - राजाफोरनि गेजेराव फोसावनानै गोनो - गोथो आरो गुलुं गुजुं थासारियाव खोख्लैदों । बुब्लियावनो बि टि आर गोरोबथानि 7.2 दफाखौ लानानै बि पि एफ राजखान्थि दोलोनि दैदेनगिरिफोरा राइजोराजाफोरनि गेजेराव नंखाय बाथ्रा बुंनानै बांसावनायनि अजद होदों 14 नं चिरांदुवार बियाबनि इउ पि पि एलनि बिजाथि बि . आर . फेरेंगा एबा रन्जित बसुमतारीआ । बे आयदाखौ लानानै शुक्रबारखालि चिरां जिल्लानि सान्तिपुरआव मोनसे खौरांगिरि मेल खुंनायनि गेजेरजों रोखायै खेंफोरथि होफिनदों । खौरांगिरिमेलनि गेजेरजों बिथाङा बुंदोंदि , बि पि एफ राजखान्थि हान्जाया हा - हुनि मोन्थायनि बाथ्रा आरो बि टि आर गोरोबथानि 7.2 दफाखौ लानानै अनाबर'फोरनि एबा गुबुन हारिनि गेजेराव बेले - बेजे सोमजिहोदों आरो गावसोरनि राजखान्थियारि मुलाम्फानि थाखाय बर' - अनाबर'नि गेजेराव गोरोबलायनाय गैयै हिंसायारि थासारि सोमजिहोनो नाजादों । बि पि एफनि दैदेनगिरिफोरा राइजोराजाफोरनि गेजेराव नंखायै इउ पि पि एलआ सरकारआव फैयोब्ला लोगो लोगो गुबुन हारिनि सुबुंफोरखौ होखारगोन आरो अनाबर'फोरनि थाखाय हा - हुनि मोन्थायखौ गैया खालामनो होननानै बांसावबोबाय थादों । नाथाय बि टि आर गोरोबथानि 7.2 दफायाव बेफोरबादि जेबो बाथ्रा मख'नाय गैया । अदेबानि बे दफायाव आसाम सरकारनि बिबानखौसो लिरनाय दङ । बेवहाय बर' - अबर' ट्राइबेल - ननट्राइबेल सोरखौबा होखारनाय , ख'हा खालामनाय आरो हा - हुनि मोन्थायखौ खोमानायनि मोनसेबो बाथ्रा लिरनाय गैया । नाथाय दिनै गावसोरनि राजखान्थि मुलाम्फानि थाखाय बि पि एफ दोलोआ नंखाय बाथ्रा फोसावबाय थानाया दुखुनांथाव होननानै फोरमायो । खौरांगिरिमेलनि गेजेरजों बि . आर . फेरेंगाया बि पि एफनाव माखासे सोंथि सोंदोंदि , गिबि सोंथिआ जाबाय - 2003 माइथायाव बि टि सि एकर्ड जाखांनायनि उनाव गासै हारि माहारिनो हानि मोन्थाय होगोन होनना लिरनाय थासेयावबो मानो दिनै गुबुन हारिफोरा हानि पात्ता थानायखौ मुं सोलाय - सोल' खालामनो हायाखिसै ? नैथि सोंथिया जाबाय - जायफोरा 2013 नि सिगां खाजोना होबोदोंमोन बिसोर मानो 2013 निफ्राय दख'ल खालामनायनि मुङाव जुरिमाना होनो गोनां जादोंमोन होननानै सोंथि दैखाङो । फैगौ 15 डिसेम्बरआव इउ पि पि एलआ सरकार दायोब्ला बड'लेण्ड लेण्ड पलिसि दानानै गासै हारि - हारिसाफोरनि थाखाय हानि मोन्थाय होगोन होननानै खौरांगिरि मेलनि गेजेरजों राइजो - राजाफोरनो खोथा होयो । 
बि टि आर गोरोबथानि 7.2 दफाखौ लानानै बि पि एफनि नंखाय फोसावनायनि हेंथायै खेंफोरथि होदों रन्जित बसुमतारीआ